SA se ‘Arabiese Lente’ dalk al naderArgieffoto bloot ter illustrasie van betogings in Suid-Afrika. (Foto: channelstv.com) Oudpres. Thabo Mbeki en sy broer, die politieke ontleder Moeletsi Mbeki, se destydse waarskuwings dat Suid-Afrika op grootskaalse maatskaplike onluste vergelykbaar met die Arabiese Lente afstuur, word dalk gou ’n werklikheid. Só meen prof. André Duvenhage, politieke ontleder aan die Noordwes-Universiteit, nadat Parys in die Vrystaat vandeesweek gebrand het. Inwoners van dié dorp is moeg gepraat oor die alewige tekort aan water terwyl Suid-Afrikaners in die breë al harder brom oor die tekort aan krag én hoop. Dit lyk egter nou of die onlangse vlaag beurtkrag die laaste strooi was om die kameel se rug te breek met ál meer oproepe vir nasionale stilstande. “Suid-Afrikaners is keelvol,” sê Duvenhage. “Genade, die land is besig om in duie te stort. Ons kan nie meer doen wat ons moet doen nie. Ons kan nie meer behoorlik lewe in hierdie land nie. En dit is nie net ŉ Eskom-probleem nie. Dit is ŉ onderwys-, gesondheid-, poskantoor-, paaie- en diensleweringprobleem.” Die regering het vandeesweek te midde van die chaos op Parys en oproepe vir nasionale stilstande op sosiale media ŉ beroep om kalmte gedoen. Mondli Gungubele, minister in die presidensie, sê die regering erken Suid-Afrikaners se frustrasie. “Die regering is bewus van die kwessies wat verband hou met die lewering van basiese dienste en vra dat mense se bekommernisse op ŉ vreedsame en wettige platform geopper word. “Burgers, sakeondernemings, georganiseerde arbeid, breër sosiale formasies en die regering moet in hierdie moeilike tyd saamstaan om die huidige uitdagings te oorkom. “Ons is ŉ veerkragtige nasie en sal hierdie probleme wat ons teister, oorkom,” sê Gungubele. Government appeals for calm and protest within the ambit of law #ServiceDelivery pic.twitter.com/6RxTDm6Avo — South African Government (@GovernmentZA) January 18, 2023 Duvenhage sê die regering blyk bekommerd te wees. “Ek dink hulle is nie net bekommerd oor die moontlike onluste en ŉ sogenaamde Tunisië-dag nie, maar ook oor die meningspeilings wat toon dat die ANC se steun afneem. Op 17 Desember 2010 het ŉ Tunisiese straathandelaar homself aan die brand gesteek uit protes teen sy mishandeling deur owerhede. Dit het uitgekring tot ŉ geweldige groot politieke storm, wat uiteindelik die Arabiese Lente tot gevolg gehad het. Vandeesweek se betogings in Parys in die Vrystaat. (Foto: Verskaf) “Die kort en die lank is die ANC is bekommerd en die elektrisiteiskrisis is besig om nog myle uit hulle te haal,” sê Duvenhage. Op die vraag oor hoe doeltreffend nasionale stilstande en grootskaalse onluste sal wees vir die oplos van die land se probleme, antwoord Duvenhage: “Dit is verkiesingstyd en indien ons die ANC wil verwyder, is politieke mobilisasie die manier om dit te doen. In daardie sin is dit dalk goed om rondom kwessies te mobiliseer. “Ek glo egter nié dat ŉ klomp mense wat van een punt na ŉ ander stap en ŉ memorandum oorhandig ŉ verskil aan die elektrisiteitskrisis gaan maak nie. “Die werklike antwoord waarna ons soek is nié polities van aard nie. Ons soek kundigheid, ons soek beleggings en ŉ ander beleidsraamwerk wat privatisering toelaat.”